‘บี’จ่อเปิดประชุมหุ้นTTA
เก็บหุ้นถึง10% ตลท.รับชื่อเสียงตลาดทุนไทยติดลบ/กลต.รอฟันมุบมิบถือหุ้นเกิน25%
19 ส.ค. 2554

เก็บหุ้นถึง10% ตลท.รับชื่อเสียงตลาดทุนไทยติดลบ/กลต.รอฟันมุบมิบถือหุ้นเกิน25%
กลุ่มบี เตชะอุบล รวบรวมหุ้น 10% เตรียมเปิดประชุมวิสามัญผู้ถือหุ้น ตลาดหลักทรัพย์เตือนมอบฉันทะ
แหล่งข่าวจากกลุ่มผู้ถือหุ้น บริษัท โทรีเซนไทย เอเยนต์ซีส์ (TTA) เปิดเผยว่า นายบี เตชะอุบล และนายวิจิตร สุพินิจ ประธานสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ไม่มีส่วนเกี่ยวข้องกับการซื้อหุ้น TTA แต่เข้าไปเป็นตัวกลาง เพื่อช่วยเหลือกลุ่มทุนต่างชาติที่เข้าไปลงทุนในหุ้น TTA และประสบปัญหาขาดทุน 
แหล่งข่าวเปิดเผยว่า กลุ่มผู้ถือหุ้นใหม่จะเดินเรื่องต่อหรือไม่ ขึ้นอยู่กับการเรียกประชุมวิสามัญผู้ถือหุ้นได้หรือไม่ ซึ่งล่าสุดมีข่าวว่าสามารถรวบรวมหุ้นได้ขั้นต่ำ 10% เพื่อเปิดประชุมวิสามัญผู้ถือหุ้นได้แล้ว และยื่นหนังสือขอเปิดประชุมไปที่คณะกรรมการ TTA คาดว่านับจากวันยื่นหนังสือสามารถขอเปิดประชุมได้ภายใน 15 วัน 
“บริษัทที่อยู่ในตลาดหลักทรัพย์ทุกบริษัทย่อมตกเป็นเป้าถูกโจมตี หรือแม้กระทั่งถูกเทกโอเวอร์ ถ้าบริหารงานไม่ดี ผิดพลาด ใช้เงินฟุ่มเฟือย ผู้ถือหุ้นมีสิทธิที่จะตอบโต้” แหล่งข่าวเปิดเผย 
นายจรัมพร โชติกเสถียร กรรมการและผู้จัดการตลาดหลัก ทรัพย์ กล่าวว่า กรณี TTA ที่เกิดขึ้นกระทบต่อความน่าเชื่อถือของตลาดทุนไทยโดยรวม ที่มีกลุ่มบุคคลใช้พฤติกรรมกดดันให้มีการเปลี่ยนแปลงกรรมการของบริษัทจดทะเบียน (บจ.) และการซื้อกิจการแบบไม่เป็นมิตร 
ดังนั้น ทางตลาดหลักทรัพย์จะรวบรวมข้อมูล และประสานงานกับสำนักงาน ก.ล.ต. เพื่อตรวจสอบเรื่องนี้เต็มที่และให้มีความชัดเจนโดยเร็ว 
“ตลาดจะรวบรวมข้อมูลผู้ถือหุ้น และข้อมูลการซื้อขายหุ้นของผู้เกี่ยวข้อง จัดส่งให้ ก.ล.ต.ใช้ประกอบการ พิจารณา โดยเฉพาะการจัดประชุมผู้ถือหุ้น หากจะมีขึ้นในเร็วๆ นี้”
อย่างไรก็ตาม อยากให้ผู้ถือหุ้นของ TTA ทำความเข้าใจและใช้ความระมัดระวังในการมอบฉันทะแก่บุคคลใดๆ เพราะในการประชุมผู้ถือหุ้นอาจมีการเสนอวาระอื่นๆ เพิ่มเติม ซึ่งมีผลกระทบต่อผู้ถือหุ้น และไม่ตรงกับวัตถุประสงค์ที่ผู้ถือ หุ้นได้มอบอำนาจให้
ด้านสำนักงาน ก.ล.ต. ออกแถลงการณ์เรื่อง TTA โดยนายธีระชัย ภูวนาถนรานุบาล เลขาธิการ ก.ล.ต. กล่าวว่า ก.ล.ต. ไม่ได้นิ่งนอนใจต่อข่าวดังกล่าว โดยขณะนี้กำลังตรวจสอบข้อมูลการถือหุ้นของ TTA และจะต้องให้ผู้ที่มีชื่อตามที่ถูกกล่าวอ้างชี้แจงเรื่องการถือหุ้น เนื่องจากหากถือหุ้นหรือประกาศว่าจะเข้าถือหุ้น 25% ขึ้นไป และมีความตั้งใจกระทำการร่วมกันในอำนาจควบคุมกิจการของ TTA บุคคลเหล่านั้นมีหน้าที่ต้องทำคำเสนอซื้อหุ้นต่อผู้ถือหุ้นทุกราย และมีหน้าที่รายงานการถือหุ้นตามมาตรา 247 และมาตรา 246 ตามลำดับ 
สำหรับกรณีเกี่ยวกับการพิจารณาความเหมาะสมเกี่ยวกับกรณีของนายวิจิตรนั้น ก.ล.ต.จะพิจารณาดำเนินการต่อไป โดยขอยืนยันว่า จะไม่มีการเลือกปฏิบัติ หากพบการกระทำผิดกฎหมายหลักทรัพย์